KIRJALLINEN KYSYMYS E-1465/03 esittäjä(t): Paulo Casaca (PSE) komissiolle. EU:n lainsäädännöllisten määräysten aiheuttama yrityksen konkurssi.



Virallinen lehti nro 011 E , 15/01/2004 s. 0184 - 0185



KIRJALLINEN KYSYMYS E-1465/03 esittäjä(t): Paulo Casaca (PSE) komissiolle (29. huhtikuuta 2003) Aihe: EU:n lainsäädännöllisten määräysten aiheuttama yrityksen konkurssi Portugalin lehdistö (esimerkiksi Público-sanomalehti, 27. maaliskuuta 2003) ilmoitti Bela Olhão -yrityksen sulkemisesta, mikä kyseisen lehden mukaan johtuu mahdottomuudesta noudattaa Euroopan unionin uutta lainsäädäntöä, jossa vahvistetaan useita rehun valmistusta koskevia terveyssääntöjä. Voisiko komissio kertoa, mistä lainsäädännöstä on kyse? Kyseisessä sanomalehdessä todetaan myös, että lainsäädännön edellyttämän jaon seurauksena kahta toimintaa varten tulee olla kaksi täysin erillistä rakennusta, joilla ei voi edes olla yhteistä hallintorakennetta. Voiko komissio vahvistaa tämän väitteen? Voiko komissio vahvistaa kyseisen lainsäädännön olemassaolon? Voisiko komissio toimittaa kysymyksen esittäjälle arvion tämän uuden lainsäädännön vaikutuksista Euroopan työllisyystilanteeseen? Voisiko komissio toimittaa kysymyksen esittäjälle arvion lainsäädännön täytäntöönpanon aiheuttamista kustannuksista sekä julkisille lainsäädäntöviranomaisille (eurooppalaiset, kansalliset, alueelliset ja paikalliset viranomaiset) että yrityksille? Mikäli komissio ei pysty vahvistamaan edellä mainittuja tietoja, voisiko se kertoa, mihin toimiin se on ryhtynyt tiedottaakseen asiasta Portugalissa suurelle yleisölle? Onko komissiolla käsitystä, kuinka kielteinen vaikutus tämänkaltaisilla uutisilla voi olla EU:n toimielinten julkisuuskuvaan? David Byrnen komission puolesta antama vastaus (23. kesäkuuta 2003) Euroopan parlamentin ja neuvoston 3. lokakuuta 2002 antamassa asetuksessa (EY) N:o 1774/2002(1), sellaisena kuin se on muutettuna 12. toukokuuta 2003(2) annetulla asetuksella (EY) N:o 808/2003, säädetään muiden kuin ihmisravinnoksi tarkoitettujen eläimistä saatavien sivutuotteiden terveyssäännöistä. Parlamentti ja neuvosto hyväksyivät asetuksen 3. lokakuuta 2002, se julkaistiin 10. lokakuuta 2002, ja sitä sovelletaan 1. toukokuuta 2003 alkaen. Yleiset vaatimukset luokan 1 ja luokan 2 käsittelylaitosten hyväksymiselle (13 artikla) ja luokan 3 käsittelylaitoksen hyväksymiselle (17 artikla) on määritelty edellä mainitun asetuksen liitteen V I luvussa. Asetuksen (EY) N:o 1774/2002, sellaisena kuin se on muutettuna 12. toukokuuta 2003 annetulla asetuksella (EY) N:o 808/2003, liitteen V I luvun 1 kohdan a alakohdassa todetaan, että eläimistä saatavien sivutuotteiden käsittelytilat eivät saa olla samassa paikassa kuin teurastamo, elleivät ne sijaitse täysin erillisessä rakennuksessa. Kuljetinjärjestelmä voi kuitenkin yhdistää erillisen käsittelylaitoksen teurastamoon samassa paikassa edellyttäen, että seuraavat ehdot täyttyvät: - käsittelylaitoksella ja teurastamolla on erilliset sisäänkäynnit, vastaanottopaikat, laitteistot, uloskäynnit ja henkilöstö ja - käsiteltävät eläimistä saatavat sivutuotteet ovat peräisin samoista tiloista. Komission oli perinpohjaisesti tarkasteltava eläimistä saatavia sivutuotteita koskevia yhteisön sääntöjä, koska jäsenvaltiot noudattavat niiden suhteen erilaisia toimintamalleja. Esimerkiksi eläimistä saatavien sivutuotteiden käsittelyä, keräämistä, varastointia ja hävittämistä rahoitetaan jäsenvaltioissa hyvin monin eri tavoin. Sen varmistamiseksi, ettei tämä vaikuta maataloustuotteiden välisiin kilpailuedellytyksiin, asiaa on tutkittu ja tarvittaessa ryhdytty asianmukaisiin toimenpiteisiin yhteisön tasolla. Komissio valmistelee asetuksen (EY) N:o 1774/2002 36 artiklan nojalla eläimistä saatavien sivutuotteiden käsittelyn, keräämisen, varastoinnin ja hävittämisen rahoitusjärjestelyjä koskevaa kertomusta, johon liitetään tarvittaessa asianmukaisia ehdotuksia. Mitä tulee edellämainittuun asetukseen liittyvän tiedon jakamiseen yleisölle, komissio on hiljattain julkaissut ohjeet, joissa elinkeinoelämän pyynnöstä selkiytetään useita kyseisen asetuksen säännösten soveltamiseen liittyviä seikkoja. Ohjeet löytyvät komission kotisivuilta osoitteesta http://europa.eu.int/comm/food/fs/bse/legislation. (1) EYVL L 273, 10.10.2002. (2) EUVL L 117, 13.5.2003.